Ny gel skal gjøre det enklere å ta en kjappis: – Virker på ti minutter
Ny ereksjonsgel virker på ti minutter, lokker produsent. – Det finnes gratis og enklere måter, mener fastlege. Norske menn går jevnlig til fastleger rundt om i Norge med ereksjonsproblemer. Mange har hjerte og karsykdommer som påvirker blodårene, og dermed også blodårene rundt penis. Eller de opplever at testosteronnivået faller. – Testosteronnivået faller gradvis hos alle menn. Flere får problemer med ereksjonen etter hvert som de blir eldre, forteller fastlege, forsker og forfatter Siri Dalsmo Berge. I seksualvaneundersøkelsen fra 2020 rapporterte 20 prosent om ereksjonsproblemer.  I de fleste tilfeller handler ereksjonsproblemer om en fysisk årsak. Men noen opplever ereksjonsproblemer som handler om hvordan du har det med partneren. Dette kan forekomme i alle aldersgrupper, men Berge har som fastlege registrert en økende tendens til at yngre menn som møter en ny partner tar kontakt. – De er redd for å ikke prestere godt nok i starten, forteller Berge. Hjelpemidler mot ereksjonssvikt er det en del av på apotekene. Det mest kjente er Viagra. Men Viagra har en ulempe: Den må tas en time før samleie. Da blir det lite rom for spontanitet. Men nå er det kommet en gel som produsenten mener kan løse akkurat dette problemet. «Hard nok for sex» Ifølge produsentens pressemelding virker gelen ved at den starter den naturlige prosessen for å få ereksjon. «Eroxon gel påføres glans på penishodet. Gelen fordamper på sekunder og har en rask avkjøling og langsom oppvarmingseffekt. Nerveendene i penis stimuleres, og det gir økt blodgjennomstrømming som hjelper til å få en ereksjon som er hard nok for sex/samleie.» Da Aftenposten ringte fastlege og samlivsterapeut Siri Dalsmo Berge for å spørre om den nye gelen, var hennes første reaksjon nysgjerrighet.  – Umiddelbart så tenker jeg «er det for godt til å være sant, eller kan det stemme?» Hun forklarer:  – Slik jeg forstår det er mekanismen at du varmer opp penishodet, får økt blodtilførsel som gir ereksjon. Men kunne man fått samme effekt med å varme opp penis på andre måter? Det finnes jo noen gratis måter å gjøre det på, sier hun.  – Ikke ha for høye forventninger.  Produsenten av ereksjonsgelen viser til kliniske studier der kremen hjalp med å få ereksjon innen 10 minutter, både ved mild, moderat og alvorlig ereksjonssvikt.  Men studiene har vært små. I den ene deltok 250 menn, i den andre studien var det bare 47 menn som deltok.  Fastlege Dalsmo Berge synes datagrunnlaget i studiene som vises til i produsentens pressemelding, er lite. Hun påpeker at det var få deltagere og av de som deltok var det en liten andel, 60–70 prosent som meldte om effekt.  Hun er også kritisk til at gelen ikke er testet opp mot andre produkter eller kan dokumentere hva slags ereksjonssvikt den fungerer best for.  – Dette er ikke en revolusjonerende greie, når den er testet på så få. Men samtidig sier hun at gelen har få bivirkninger og en lav pris. – Det ser ikke ut til å være så farlig å prøve, men man må ikke ha for høye forventninger.  – Trygt alternativ Produsenten skriver til Aftenposten at resultatene i studiene er basert på mer enn 3000 samleier. Og at andelen som fikk effekt av produktet, er omtrent på samme nivå som for andre legemidler for ereksjonssvikt.  – På den annen side virket Eroxon mye raskere og hadde langt færre bivirkninger, skriver fagsjef Astrid T. Bratvedt i Navamedic. De omtaler produktet som et trygt alternativ til andre produkter på markedet.  – Eroxon kan også brukes av menn som av medisinske årsaker ikke kan bruke orale legemidler for ereksjonssvikt. Har du ereksjonsproblemer? Da er det lurt å ta en tur innom fastlegen for å sjekke om det henger sammen med annen sykdom, og for å få hjelp, sier fastlege Dalsmo Berge.  – Hvis du velger å kjøpe og prøve det, så kan du være heldig og kanskje det virker litt. Men det kan også hende det ikke funker, sier hun til Aftenposten. 
Ny ereksjonsgel virker på ti minutter, hevder produsent. Produktet skal stimulere til økt blodsirkulasjon i penis.  Mange menn sliter med ereksjon. Helseproblemer eller nedsatt testosteron kan være årsak.  Gelen har få bivirkninger, men ikke forvent mirakler, sier fastlege Dalsmo Berge.